Source: http://www.ucps.sk/Novela_zakona_o_socialnom_poisteni_a_zakona_o_zdravotnom_poisteni_zvyhodnila_zmluvu_o_vykone_cinnosti_sportoveho_odbornika_pre_studentov_a_dochodcov
Timestamp: 2020-07-07 22:35:56+00:00
Document Index: 12092391

Matched Legal Cases: ['§ 49', '§ 49', '§ 49', '§ 49', '§ 4', '§ 4', '§ 10', '§ 49']

UčPS - Novela zákona o sociálnom poistení a zákona o zdravotnom poistení zvýhodní od 1.1.2020 zmluvu o výkone činnosti športového odborníka pre študentov a dôchodcov
Novela zákona o sociálnom poistení a zákona o zdravotnom poistení zvýhodní od 1.1.2020 zmluvu o výkone činnosti športového odborníka pre študentov a dôchodcov NEPREČÍTANÉ
22.09.2019, UčPS tím (Spracoval: Ing. Simoneta Sepešiová )
PRÁVNE INŠTITÚTY / TÉMY: Zmluvé vzťahy športových odborníkov,	Dane a odvody
POJMY: zmluva o výkone činnosti športového odborníka,	športový odborník,	odvody,	športový klub,	národný športový zväz,	zmluvný (záväzkový) vzťah,	zákon o zdravotnom poistení,	zákon o sociálnom poistení,	športová organizácia
Prinášame Vám informáciu o jednom z ďalších prínosov aktivity a činnosti komunity Učenej právnickej spoločnosti, ktorej výsledkom bolo schválenie pozmeňovacieho návrhu poslancov iniciovaného poslancom Jozefom Burianom a podporeného aj poslancom Jozefom Mihálom a ďalšími poslancami Národnej rady SR v rámci návrhu novely zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov (parlamentná tlač 1530), ktorého súčasťou je aj novela zákona č. 580/2004 Z. z. o zdravotnom poistení v znení neskorších predpisov, ktorým 17.9.2019 Národná rada Slovenskej republiky významne podporila používanie Zmluvy o výkone činnosti športového odborníka pre študentov a dôchodcov úpravou odvodových povinností pri uzavretí tohto typu zmluvy.
Na základe tejto zmeny bude môcť celý šport používať pre športových odborníkov na krátkodobé pracovnoprávne vzťahy jeden zmluvný typ - Zmluvu o výkone činnosti športového odborníka (vzor zmluvy - TU), čo administratívne, ale i právne zjednoduší život tak veľkým zväzom, ako aj malým športovým klubom, kde sa o všetko stará jeden, či dvaja zanietenci.
Ako sme už mnohých z Vás informovali počas série seminárov, ktoré Učená právnická spoločnosť bezplatne usporiadala v období od mája do septembra v rámci projektu "Séria seminárov 2019" postupne v mestách Banská Bystrica, Košice, Prešov, Pieštany, Žilina, Nitra a Bratislava. (viac o projekte TU), Učená právnická spoločnosť sa aktívne snažila presadiť zmenu právnej úpravy, ktorá by zabezpečila zrovnoprávnenie inštitútu „zmluvy o výkone činnosti športového odborníka”, ktorá bola zapracovaná novelou.zákona č. 440/2015 Z.z. o športe (ďalej len “Zákon o športe”), keď zákonom č. 335/2017 Z. z. s účinnosťou od 30.12.2017 bol do Zákona o športe vložený nový § 49a, ktorý predstavuje komplexnú úpravu výkonu činnosti športového odborníka podľa Zmluvy o výkone činnosti športového odborníka ako jedného z právnych titulov - zmluvných vzťahov na základe ktorých môže športový odborník vykonávať pre športovú organizáciu činnosť športového odborníka, a to za odplatu a v rozsahu najviac 30 hodín týždenne. Takýto zmluvný vzťah sa právne považuje za „iný pracovnoprávny vzťah”, čo má svoje výhody oproti štandardnému pracovnoprávnemu vzťahu.
Základ a motív našej snahy a aktivity vychádzal z toho, že sme považovali nový zmluvný typ Zmluvy o výkone činnosti športového odborníka za obdobou Dohody o pracovnej činnosti podľa ustanovení Zákonníka práce prispôsobenej osobitným podmienkam športovej praxe.
V športovej oblasti sa Zmluva o výkone činnosti športového odborníka od jej zavedenia do právneho poriadku začala využívať v pomerne značnom rozsahu, a to najmä pri činnosti rozhodcov, delegátov, časomeračov, trénerov najmä mládeže či pri ďalších osobách vykonávajúcich činnosť športového odborníka spravidla popri svojom hlavnom zamestnaní/povolaní alebo popri podnikaní.
Po uvedení Zmluvy o výkone činnosti športového odborníka do praxe sa však ukázalo, že na účely zákona č. 461/2003 Z. z. o sociálnom poistení v znení neskorších predpisov je pri poberateľoch dôchodkov (ktorých mnoho je aktívnych pri záslužnej činnosti práce s mládežou v športe) výhodnejší zmluvný režim Dohody o pracovnej činnosti a pri študentoch je výhodnejší zmluvný režim Dohody o brigádnickej práci študentov.
Dôsledkom toho je stav, že na rovnaký obsah/predmet činnosti športového odborníka sa uzatvárajú tri rôzne typy dohôd/zmluv a to podľa vlastností/statusu fyzickej osoby, s ktorou sa dohoda/zmluva uzatvára. Pri žiakoch a študentoch sa naďalej uzatvára Dohoda o brigádnickej práci študentov a pri poberateľoch dôchodkov sa využíva naďalej Dohoda o pracovnej činnosti.
Iba pri ostatných športových odborníkoch sa uzatvára nová Zmluva o výkone činnosti športového odborníka podľa § 49a Zákona o športe, pričom jedným z účelov a cieľov zavedenia tejto zmluvy bolo aj zjednodušenie zmluvnej a s tým súvisiacej administratívnej agendy športových zväzoch a najmä v športových kluboch, ktoré majú v drvivej väčšine právnu formu občianskych združení, v ktorých všetky činnosti športového klubu má na starosti iba jedna osoba (pri menších športových kluboch) alebo veľmi malý okruh osôb, ktoré vykonávajú tieto činnosti v prevažnej miere popri svojich hlavných zárobkových činnostiach a v ich voľnom čase.
Na základe všetkého uvedeného sme považovali za rozumné a primerané tieto veľmi podobné zmluvné typy postaviť z hľadiska zákona o sociálnom poistení na rovnakú úroveň. To všetko pre to, aby sa v športovej oblasti zmluvná a s ňou súvisiaca administratívna agenda čo najviac zjednodušila a unifikovala (bez dopadu na verejné financie) a to tým spôsobom, že sme sa zasadzovali a aj aktívne predložili viaceré alternatívy riešení tak, aby pre všetkých športových odborníkov bolo možné na tú istú závislú činnosť športového odborníka v čo najširšej miere použiť predmetný zmluvný typ podľa § 49a zákona o športe. Totižto zmluvný typ podľa § 49a zákona o športe je aj s prihliadnutím na zákonom ustanovený maximálny týždenný rozsah odpracovaných hodín (30 hodín týždenne) pre športového odborníka aj pre športovú organizáciu vzhľadom na osobitnú povahu športu najvhodnejší a to predovšetkým z dôvodu rozsahu času odpracovaných hodín týždenne. Takýto časový rozsah oveľa viac zodpovedá športovej realite a je oveľa vhodnejšie nastavený, než to je v prípade Dohody o pracovnej činnosti pri ktorej je možné činnosť športového odborníka vykonávať len v rozsahu najviac 10 hodín týždenne.
Navrhovali sme, aby do zákona č. 461/2003 Z. z. o sociálnom poistení bol do § 4 ods. 1 písm. a) na konci pripojený text: cit: „alebo zmluvy o výkone činnosti športového odborníka, ak ide o fyzickú osobu, ktorá je žiakom strednej školy alebo študentom dennej formy vysokoškolského štúdia podľa osobitného predpisu, ktorý nedovŕšil 26 rokov veku,” a aby sa v § 4 ods. 1 písm.) b) v jeho úvodnej vete slovo „alebo” nahradilo čiarkou a za slovo „činnosti” by sa vložili slová „alebo zmluvy o výkone činnosti športového odborníka“.
Rovnako tak sme navrhovali, aby bol aj zmenený a doplnený zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov. a to tak, aby sa upravilo znenie § 10b ods. 1. písm. a) a aby bola do neho zapracovaná Zmluva o výkone činnosti športového odborníka podľa § 49a Zákona o športe, čím by došlo k vyňatiu zamestnávateľov z povinnosti platiť zdravotné odvody v prípade študentov a dôchodcov, ktorí majú uzavretú Zmluvu o výkone činnosti športového odborníka.
Schválené znenie novely zákona o sociálnom poistení si môžete pozrieť TU: https://www.nrsr.sk/web/Dynamic/DocumentPreview.aspx?DocID=471342
V novele sú pre športových odborníkov podstatné: v čl. I body 1 a 15 a v čl. II body 1 a 2.
8. AKO NAFORMULOVAŤ SKUTKOVÚ VETU